b'\n_START_ARTICLE_\nApsikeitimas svetingumu\n_START_PARAGRAPH_\nApsikeitimas svetingumu (t. p. svetingumo paslaugos, arba sve\xc4\x8diavimosi turizmas) da\xc5\xbeniausiai rei\xc5\xa1kia tokius centralizuotai organizuotus socialinius individ\xc5\xb3 tinklus, kur abipusiu laisvu susitarimu yra suteikiamas nemokamas apnakvindinimas. Nors nemokamo apnakvindinimo s\xc4\x85voka \xc4\xaftraukia ir laikinus nam\xc5\xb3 mainus (kai vienas individas ar \xc5\xa1eima laisvu susitarimu laikinai, pvz., m\xc4\x97nesiui, apsikei\xc4\x8dia gyvenam\xc4\x85ja vieta su kitu individu ar \xc5\xa1eima), da\xc5\xbeniausiai s\xc4\x85voka yra vartojama keliautojo ir j\xc4\xaf nemokamai pas save priiman\xc4\x8dio nepa\xc5\xbe\xc4\xafstamo jam \xc5\xa1eimininko santykiui apibr\xc4\x97\xc5\xbeti. _NEWLINE_Reik\xc5\xa1mingiausios apsikeitimo svetingumu bendruomen\xc4\x97s yra: \xe2\x80\x9eAirbnb\xe2\x80\x9c (komercin\xc4\x97), \xe2\x80\x9eCouchSurfing\xe2\x80\x9c, \xe2\x80\x9eHospitality Club\xe2\x80\x9c (nekomercin\xc4\x97s) ir kt.\n_START_SECTION_\nIstorija\n_START_PARAGRAPH_\n1949 metais Bob Luitweiler \xc4\xafk\xc5\xabr\xc4\x97 pirm\xc4\x85j\xc4\xaf svetingumo paslaug\xc5\xb3 tinkl\xc4\x85 Servas, propaguojant\xc4\xaf tarptautin\xc4\x99 taik\xc4\x85 ir visuotin\xc4\x99 draugyst\xc4\x99 bei svetingum\xc4\x85. Nari\xc5\xb3 kontaktin\xc4\x97 informacija buvo platinama popieriniuose kataloguose u\xc5\xbe nedidel\xc4\xaf mokest\xc4\xaf. Su interneto i\xc5\xa1vystymu tokios svetingumo paslaugos nutolo nuo atspausdint\xc5\xb3 katalog\xc5\xb3 su nari\xc5\xb3 kontaktine informacija, ir \xc5\xa1iuo metu did\xc5\xbeioji dauguma svetingumo tinkl\xc5\xb3 nari\xc5\xb3 naudoja svetaini\xc5\xb3 \xc5\xbeinu\xc4\x8di\xc5\xb3 mechanizm\xc4\x85 arba elektronin\xc4\xaf pa\xc5\xa1t\xc4\x85 susisiekimui su kitais nariais. To d\xc4\x97ka, nuo 2000 met\xc5\xb3 \xc5\xa1ie tinklai, skirtingi savo operacine strukt\xc5\xabra, dizainu bei geografiniu fokusu, prad\xc4\x97jo spar\xc4\x8diai augti. 2000 metais vokietis Veit Kuehne \xc4\xafk\xc5\xabr\xc4\x97 Hospitality Club tinkl\xc4\x85 - tai buvo pirmasis svetingumo tinklas internete. 2004 metais amerikietis Casey Fenton suk\xc5\xabr\xc4\x97 CouchSurfing tinkl\xc4\x85, kuris greitai tapo did\xc5\xbeiausia apsikeitimo svetingumu organizacija. 2007 metais keliolikos Europos apsikeitimo svetingumu aktyvist\xc5\xb3 buvo \xc4\xafkurtas BeWelcome tinklas, pirmasis atviro kodo bei demokratinio valdymo modulio svetingumo tinklas internete._NEWLINE_Iki interneto eros svetingumo tinklai tur\xc4\x97jo vos kelet\xc4\x85 t\xc5\xabkstan\xc4\x8di\xc5\xb3 nari\xc5\xb3 (popieriniuose kataloguose), 2007 metais visi svetingumo tinklai jau jung\xc4\x97 apie 500000\xc2\xa0nari\xc5\xb3, ta\xc4\x8diau jau 2011 m. vien CouchSurfing tinklas jung\xc4\x97 vir\xc5\xa1 3 mln. nari\xc5\xb3 visame pasaulyje.\n_START_SECTION_\nSocialiniai faktoriai\n_START_PARAGRAPH_\nLenkijos sociolog\xc4\x97 Paula Bialski vadina nemokam\xc4\x85 apsikeitim\xc4\x85 svetingumu \xe2\x80\x9eemocionaliu turizmu\xe2\x80\x9c, kadangi sve\xc4\x8di\xc5\xb3 bei j\xc5\xb3 \xc5\xa1eiminink\xc5\xb3 pa\xc5\xbeintys svetingumo pagrindu i\xc5\xa1 tikr\xc5\xb3j\xc5\xb3 da\xc5\xbenai \xc4\xaftraukia daug jausm\xc5\xb3, ir tai grei\xc4\x8diausiai yra vienas charakteringiausi\xc5\xb3 apsikeitimo svetingumu bruo\xc5\xbe\xc5\xb3, kuris nubr\xc4\x97\xc5\xbeia ai\xc5\xa1ki\xc4\x85 rib\xc4\x85 tarp toki\xc5\xb3 svetingumu pagr\xc4\xafst\xc5\xb3 kelioni\xc5\xb3 ir komercini\xc5\xb3 (turistini\xc5\xb3) i\xc5\xa1vyk\xc5\xb3.\n_START_SECTION_\nSocialiniai svetingumo tinkl\xc5\xb3 atsiradimo faktoriai\n_START_PARAGRAPH_\nPagrindiniai faktoriai, skatinantys individ\xc4\x85 tapti tam tikro tinklo nariu bei v\xc4\x97liau \xc4\xaftakojantys socialinio bendravimo kokybei, gali b\xc5\xabti tokie kaip noras susipa\xc5\xbeinti su naujais \xc4\xafdomiais ir atvirais \xc5\xbemon\xc4\x97mis, susitikti su vietiniais gyventojais bei pa\xc4\x8diam pab\xc5\xabti \xe2\x80\x9evietiniu\xe2\x80\x9c (t. y. pamatyti vietov\xc4\x99 ten gyvenan\xc4\x8di\xc5\xb3 \xc5\xbemoni\xc5\xb3 akimis), sutaupyti pinig\xc5\xb3 nakvojant nemokamai, lanks\xc4\x8diau ir laisviau planuoti savo keliones, \xc4\xafgyti nauj\xc5\xb3 verting\xc5\xb3 kontakt\xc5\xb3 ir siekti efektyvaus socialinio bendravimo, ir galiausiai, pagerinti u\xc5\xbesienio kalb\xc5\xb3 \xc5\xbeinias._NEWLINE_Remiantis \xc5\xa1iomis motyvacijomis, pagrindiniais faktoriais \xc4\xaftakojan\xc4\x8diais apsikeitimo kokybei galima laikyti individo poreik\xc4\xaf b\xc5\xabti nusiteikusiam s\xc4\x85veikai su kitais individais, draugi\xc5\xa1k\xc4\x85 individ\xc5\xb3 po\xc5\xbei\xc5\xabr\xc4\xaf \xc4\xaf kitus narius, abipus\xc4\xaf rimtum\xc4\x85 ir pastangas \xc4\xafd\xc4\x97tas \xc4\xaf kontakto tarp dviej\xc5\xb3 nari\xc5\xb3 atsiradimo proces\xc4\x85, atvir\xc4\x85 ir teigiam\xc4\x85 tinklo atmosfer\xc4\x85, atvir\xc4\x85 ir neteisiant\xc4\xaf po\xc5\xbei\xc5\xabr\xc4\xaf \xc4\xaf kitas kult\xc5\xabras, bei bendr\xc4\x85 dirv\xc4\x85 s\xc4\x97kmingai tarpusavio bendravimui.\n_START_SECTION_\nGalimyb\xc4\x97s, rizika ir apribojimai\n_START_PARAGRAPH_\nApsikeitimo svetingumu kontekste yra apibr\xc4\x97\xc5\xbetos kiek galimyb\xc4\x97s, tiek rizika to, kaip apsikeitimo svetingumu tinklai \xc4\xaftakoja socialinio apsikeitimo tarp \xc5\xa1eimininko ir sve\xc4\x8dio kokybei. Tokios galimyb\xc4\x97s gali b\xc5\xabti: pa\xc5\xbeinti naujas kult\xc5\xabras bei tradicijas, matant visk\xc4\x85 vietinio gyventojo akimis; kit\xc5\xb3 kult\xc5\xabr\xc5\xb3 suvokimas, pa\xc5\xa1alinantis nereikalingus stereotipus bei tarpkult\xc5\xabrinius (tarpetninius) nesusipratimus; i\xc5\xa1simokslinimo lygio pak\xc4\x97limas; visuotin\xc4\x97s taikos propagavimas; sukelti \xc5\xbemoni\xc5\xb3 susidom\xc4\x97jim\xc4\x85 situacijomis ir konfliktais kitose \xc5\xa1alyse; leisti \xc5\xbemon\xc4\x97ms suvokti tarpkult\xc5\xabrinius skirtumus, bei pad\xc4\x97ti \xc4\xafveikti juos. Pavojai: nesuvokimas kitos kult\xc5\xabros element\xc5\xb3, nesusipratimai bei stereotipinis m\xc4\x85stymas, pagr\xc4\xafstas individualia individo patirtimi su kitais tinkl\xc5\xb3 nariais; kult\xc5\xabros apibendrinimas pagal ribot\xc4\x85 bendravimo su kitos kult\xc5\xabros atstovais patirt\xc4\xaf; \xe2\x80\x9ejuoda avis\xe2\x80\x9c, piktnaud\xc5\xbeiaujanti tinkle (brukal\xc5\xb3 siuntimas, \xe2\x80\x9emeil\xc4\x97s pa\xc5\xbeintys\xe2\x80\x9c ar net realios vagyst\xc4\x97s); nepasisekimas susidoroti su skirting\xc5\xb3 \xc4\xafpro\xc4\x8di\xc5\xb3 ir tradicij\xc5\xb3 konfrontacija. Apribojimai: apsikeitimo svetingumu tinklai daugiausia pritraukia smalsius, atviro b\xc5\xabdo \xc5\xbemones; s\xc4\x97kmingam tarpkult\xc5\xabriniam apsikeitimui yra b\xc5\xabtinas auk\xc5\xa1tas tolerancijos lygis; nariai neatstovauja visai kult\xc5\xabrai; tam tikrai bendruomen\xc4\x97s daliai gali b\xc5\xabti sunku \xc4\xafsitraukti \xc4\xaf tokius tinklus d\xc4\x97l technin\xc4\x97s \xc4\xafrangos arba finans\xc5\xb3 tr\xc5\xabkumo, i\xc5\xa1ankstinio socialinio nusistatymo, arba papras\xc4\x8diausiai d\xc4\x97l senyvo am\xc5\xbeiaus.\n_START_SECTION_\nFunkcijos\n_START_PARAGRAPH_\nKeitimasis svetingumu i\xc5\xa1 esm\xc4\x97s si\xc5\xablo daugiau negu tik nemokam\xc4\x85 nakvyn\xc4\x99. Kai kurie nariai, nepriklausomai nuo to, ar gali pasi\xc5\xablyti nakvyn\xc4\x99, ar ne, gali pakviesti keliautojus piet\xc5\xb3, pasi\xc5\xablyti ekskursij\xc4\x85 po miest\xc4\x85, suteikti reikiam\xc4\x85 turistin\xc4\x99 informacij\xc4\x85 arba pad\xc4\x97ti ie\xc5\xa1koti kit\xc5\xb3 pigi\xc5\xb3 apnakvindinimo galimybi\xc5\xb3. Tie keliautojai, kurie paprastai susiduria su didesniais sunkumais kelion\xc4\x97se - tarkim, asmenys, turintys fizin\xc4\x99 negali\xc4\x85, - tokiuose tinkluose kaip BeWelcome taip pat turi galimyb\xc4\x99 b\xc5\xabti apnakvindintiems atsi\xc5\xbevelgiant \xc4\xaf toki\xc5\xb3 sunkum\xc5\xb3 ypatumus, pvz., ne\xc4\xafgal\xc5\xabs nariai, keliaujantys invalid\xc5\xb3 ve\xc5\xbeim\xc4\x97liuose, naudojant paie\xc5\xa1kos funkcij\xc4\x85 gali surasti narius, kuri\xc5\xb3 namai yra pritaikyti arba tinkantys ne\xc4\xafgaliesiems.'